དགུང་ལོ་གསུམ་པའི་དུས་སུ་ཀརྨ་པ་ཡེ་ཤེས་རྡོ་རྗེས་སི་ཏུ་སྐུ་ཐོག་བཞི་པའི་སསྐྱེས་ཕྲེང་དུ་ངོས་འཛིན་མཛད།དགུང་ལོ་བདུན་པ་ནས་དཔལ་འབྱོར་དགོན་དུ་ཆོ་ག་ཕྱག་ལེན་སོགས་སྦྱངས།དེ་ནས་མཁས་ཆེན་དཔལ་གྲུབ་ཀྱི་མདུན་ནས་དཀར་རྩིས་དང་སྒྲ་སྙན་ངག་བཅས་གསན།དགུང་ལོ་བཅུ་བཞི་པལ་དབུས་ལྷ་གདན་དུ་ཕེབས།ཞྭ་དམར་བརྒྱད་པ་དཀོན་མཆོག་རྣམ་རྒྱལ་གྱི་མདུན་ནས་དགེ་ཚུལ་གྱི་སྡོམ་པ་བཞེས།མཚན་ཀརྨ་བསྟན་པའི་ཉིན་བྱེད་གཙུག་ལག་ཆོས་ཀྱི་སྣང་བ་ཞེས་པ་བསྩལ།དེ་ནས་ཀརྨ་པ་ཞྭ་དམར་ནག་གཉིས་ཀྱི་མདུན་ནས་བཀའ་བརྒྱུད་པའི་ཆོས་ཀྱི་སྐོར་དང་།ཏྲེ་ཧོར་རིན་པོ་ཆེའི་མདུན་ནས་རྙིང་མའི་ཆོས་སྐོར་གསན།དགུང་ལོ་ཉེར་གསུམ་པ་ལྷ་སར་ཐེངས་གཉིས་པ་ཕེབས།ཀརྨ་ཞྭ་དམར་ནག་དང་ལྷན་དུ་བལ་ཡུལ་དུ་ཕེབས།དེར་རྒྱ་གར་དང་བལ་ཡུལ་གྱི་མཁས་དབང་ཀ་ལ་ནྭ་ཡ་ཛ་ཡ་མང་ག་སོགས་དང་བགྲོ་གླེང་ཡུན་རིང་མཛད།བོད་དུ་ཚུར་ཕེབས་རྗེས་ཞྭ་དམར་བའི་མདུན་ནས་དགེ་སློང་གི་སྡོམ་པ་མནོས།ཏ་ལའི་བདུན་པ་སྐལ་བཟང་རྒྱ་མཚོའི་མདུན་ནས་ལམ་རིམ་གྱི་ཁྲིད་སོགས་དགེ་ལུགས་པའི་ཆོས་ཀྱི་སྐོར་གསན།དགུང་ལོ་སོ་དྲུག་པར་དབུས་སུ་ཐེངས་གསུམ་པ་ཕེབས།དགུང་ལོ་བཞི་བརྒྱད་པར་དབུས་སུ་ཐེངས་བཞི་པ་ཕེབས།དགུང་ལོ་ང་གཅིག་པར་དབུས་སུ་ཕེབས་ཐེངས་རྟིང་མ་ཡིན་ཞིང་རིས་མེད་བླ་སྤྲུལ་དང་དཔོན་ཁག་རྣམས་ལ་ཆོས་ཀྱི་སྦྱིན་པ་བསྩལ།མདོར་ན་སྐུ་ཚེ་དེར་དབུས་གཙང་དང་མདོ་ཁམས་ཤར་རྒྱལ་མོ་ཚ་བ་རོང་གི་རྒྱལ་ཁག་དང་ཡུན་ནན་གྱི་བོད་ཡུལ་བཅས་ཐ་གྲུ་ཀུན་ཏུ་ཞབས་ཀྱིས་བཅགས།རྒཡ་གར་ནག་དང་བོད་ཀྱི་གྲུ་མཐའ་རིས་མེད་ཀྱི་མཁས་པ་མང་པོ་སློབ་དཔོན་དུ་བསྟེན།གྲུབ་མཐའ་ཡོངས་ཀྱི་རྣམ་གཞག་ཐུགས་སུ་ཆུད།དགོངས་ལོ་དོན་དྲུག་པར་ཆིང་གོང་མས་བཀའ་མངགས་པས་གདན་ཞུས་ལྟར་ཤར་རྒྱལ་མོ་ཚ་བ་རོང་དུ་ཕེབས་པའི་ལམ་བར་སྙུན་བཞེས་ནས་གཤེགས་སོ།ཁོང་གི་གསུང་རབ་ནི་བསྟན་བཅོས་བརྒྱད་ཅུ་གྱ་གསུམ་གཅིག་ཏུ་བསྡུས་ཏེ།ཀ་ནས་ཨ་བར་པོ་ཏི་བཅུ་བཞིར་བྱས་ཡོད་ཅིང་མིང་ལ་ཆོས་འབྱུང་བཀའ་འབུམ་ཞུ་ཞིང་།ཤོག་སྡེབས་མདའ་ཚད་མ་ལྔ་སྟོང་ཉིས་བརྒྱ་བཅོ་བརྒྱད་ཡོད།དེ་དག་གི་ཁྲོད་ནས་བརྒྱ་ཆ་བརྒྱད་ཅུ་ལྷག་ནི་ཐུན་མོང་གི་རིག་གནས་ཀྱི་སྐོར་ཁོ་ན་ཡིན་པས་དེ་འདྲ་བོད་ཀྱི་མཁས་པ་ནང་ན་ཤིན་ཏུ་དཀོན།།